Գարեգին Բ

**Ն.Ս.Օ.Տ.Տ. Գարեգին Բ Ծայրագույն Պատրիարք և Կաթողիկոս Ամենայն Հայոց** (ավազանի անունը՝ Կտրիճ Գրիգորի Ներսիսյան, ), հայ ազգային եկեղեցական գործիչ, Հայաստանյայց Առաքելական Եկեղեցու 132-րդ Կաթողիկոս։ 

## Կենսագրություն
Ն.Ս.Օ.Տ.Տ. Գարեգին Բ Ամենայն Հայոց Կաթողիկոսը, ավազանի անունով՝ Կտրիճ Գրիգորի Ներսիսյան, ծնվել է 1951 թվականի օգոստոսի 21-ին Խորհրդային Հայաստանի Ոսկեհատ գյուղում։ Նախնական կրթությունը հայրենի գյուղում ստանալուց հետո՝ 1965 թվականին ընդունվել է Մայր Աթոռ Սուրբ Էջմիածնի Գևորգյան Հոգևոր Ճեմարան։ 

1970 թվականի դեկտեմբերի 26-ին՝ Ստեփանոս Նախավկայի տոնի օրը, Հայկազուն արքեպիսկոպոս Աբրահամյանի կողմից ձեռնադրվել է սարկավագ։ 1971 թվականին գերազանց առաջադիմությամբ ավարտել է Գևորգյան Հոգևոր Ճեմարանը և նշանակվել տեսչի օգնական՝ ստանձնելով նաև «Նոր Կտակարան» առարկայի դասավանդման պարտականությունը։ 1972 թվականի հոկտեմբերի 15-ին Գերաշնորհ Տիրան արքեպիսկոպոս Ներսոյանի կողմից ձեռնադրվել է կուսակրոն քահանա և ի պատիվ Ավարայրի ճակատամարտին նահատակված Գարեգին Սրվանձտյան իշխանի վերակոչվել Գարեգին անվամբ։ Նույն թվականին Ամենայն Հայոց Կաթողիկոս Վազգեն Ա-ի տնօրինությամբ մեկնել է Ավստրիա՝ Վիեննայի համալսարանի աստվածաբանության ֆակուլտետում իր կրթությունը շարունակելու համար։ 1975 թվականին նշանակվել է Գերմանիայի հայ համայնքի հոգևոր հովիվ՝ միաժամանակ իր աստվածաբանական կրթությունը շարունակելով Բոննի համալսարանում։

1979 թվականին Գերմանիայից տեղափոխվել է Խորհրդային Ռուսաստան և իր ուսումը շարունակել Ռուս Ուղղափառ Եկեղեցու Մոսկվայի հոգևոր ակադեմիայի ասպիրանտուրայում։ 1980 թվականին վերադարձել է Մայր Աթոռ Սուրբ Էջմիածին և նշանակվել Արարատյան հայրապետական թեմի Առաջնորդական փոխանորդի օգնական, իսկ 1983 թվականի ապրիլին՝ փոխանորդ։ 1983 թվականի հոկտեմբերի 23-ին Ամենայն Հայոց Կաթողիկոս Վազգեն Ա-ի կողմից արժանացել է եպիսկոպոսական ձեռնադրության։ Գարեգին եպիսկոպոսը 1992 թվականին ստացել է արքության պատիվ։ Վազգեն Ա Ամենայն Հայոց Կաթողիկոսի վախճանից հետո 1995 թվականի կաթողիկոսական ընտրությունների ժամանակ համարվում էր Հայոց Հայրապետական աթոռի ամենահավանական թեկնածուն, սակայն ընտրության երկրորդ փուլում Գարեգին արքեպիսկոպոսը հանում է իր թեկնածությունը՝ հօգուտ Մեծի Տանն Կիլիկիո Գարեգին Բ Կաթողիկոսի։ 1998 թվականի նոյեմբերի 30-ին Գարեգին Ա Ամենայն հայոց Կաթողիկոսի կողմից նշանակվել է Կաթողիկոսական ընդհանուր փոխանորդ, իսկ վերջինիս մահից հետո՝ 1999 թվականի հոկտեմբերի 27-ին տեղի ունեցած Ազգային-եկեղեցական ժողովի կողմից ընտրվել է Ամենայն Հայոց Կաթողիկոս և նոյեմբերի 4-ին արժանացել կաթողիկոսական ձեռնադրության և օծման։

## Գործունեություն
### Սևանի Վազգենյան դպրոցի հիմնադրում

մինի|աջից|Սևանի Վազգենյան դպրանոց
1990 թվականին Արարատյան Հայրապետական թեմի առաջնորդական փոխանորդ Տ. Գարեգին արքեպիսկոպոս Ներսիսյանի նախաձեռնությամբ հիմնադրվել է Սևանի թերակղզու հոգևոր դպրանոցը։ 1994 թվականին ի հիշատակ Վազգեն Ա կաթողիկոսի Գարեգին արքեպիսկոպոս Ներսիսյանի նախաձեռնությամբ անվանվել է Սևանի Վազգենյան դպրանոց: 1996-ից 2022 թվականների ընթացքում Գարեգին Բ Ամենայն Հայոց Կաթողիկոսի ջանքերով, Գառնիկ և Անահիտ Յակուբյանների օժանդակությամբ կառուցվել է կացարանային նոր մասնաշենքը և Սուրբ Հակոբ Մծբնեցի մատուռը։ 2003-2004 թվականների ուսումնական տարվանից Վազգենյան հոգևոր դպրանոցում ուսումը դարձել է քառամյա: Դպրանոցն ավարտելուց հետո ուսանողները մագիստրոսական երկամյա կրթությունը շարունակում են Գևորգյան հոգևոր ճեմարանում:

### Քրիստոնեական դաստիարակության կենտրոնի հիմնադրում
1990 թվականին Արարատյան Հայրապետական թեմում հիմնել է «Քրիստոնեական դաստիարակության կենտրոնը», որը համակարգում է Առաքելական եկեղեցու կողմից թեմի տարածքում իրականացվող քրիստոնեական ուսուցումը։ Այն ընդգրկել է ավելի քան 56 հանրակրթական դպրոց։

### Հայորդյաց տների բացում
1992 թվականին Գարեգին արքեպիսկոպոս Ներսիսյանի նախաձեռնությամբ Երևանում գտնվող նախկին պիոներ-պալատներից երեքը սեփականաշնորհվել են Հայ Առաքելական եկեղեցու կողմից և դարձել «Հայորդյաց տներ», որտեղ բազմաթիվ երեխաներ ստանում են կրոնական ու գեղագիտական կրթություն։

### Համահայկական կազմակերպությունների անդամ
Գարեգին Բ Ամենայն Հայոց Կաթողիկոսը հանդիսանում է մի շարք կազմակերպությունների հոգաբարձուների խորհրդի անդամ, այդ թվում՝ «Հայաստան» համահայկական հիմնադրամի, Հայկական բարեգործական ընդհանուր միության հոգաբարձուների խորհրդի (պատվո անդամ):

## Կաթողիկոսական գահակալության շրջան
Գարեգին Բ կաթողիկոսի գահակալության ընթացքում կառուցվել են 100-ից ավել եկեղեցիներ, վերանորոգվել ավելի քան 40։ Մեծածավալ շինարարական աշխատանքներ է կատարել Էջմիածնի Մայր Աթոռում։

## Նիկոլ Փաշինյանի հակաեկեղեցական արշավ

## Կոչումներ, շքանշաններ
Գարեգին Բ կաթողիկոսը ստացել է հետևյալ կոչումները՝
* Արցախի պետական համալսարանի պատվավոր դոկտորի կոչում,
* Փիլիսոփայության դոկտորի կոչում (Միջազգային ինֆորմատիզացիայի ակադեմիայի կողմից),
* Հայաստանի գիտությունների ազգային ակադեմիայի պատվավոր անդամի կոչում (2003 թվական),
* Երևանի պետական համալսարանի պատվավոր դոկտորի կոչում (2004 թվական),

Գարեգին Բ կաթողիկոսը պարգևատրվել է հետևյալ շքանշաններով և մեդալներով՝
* Հորդանանի բարձրագույն Ա կարգի շքանշան,
* Պաղեստինի «Բեթղեհեմ-2000» շքանշան,
* Ռումինիայի ազգային բարձրագույն պարգևով՝ «Ռումինիայի աստղ» շքանշան (2000 թվական),
* Ուկրաինայի Հանրապետության «Իշխան Յարոսլավ Իմաստուն» 5-րդ աստիճանի շքանշան (2001 թվական),
* Ֆրանսիայի Պատվավոր Լեգեոնի շքանշան (2001 թվական),
* Ռուս Ուղղափառ եկեղեցու «Սուրբ Անդրեաս առաքյալ» շքանշան (2004 թվական)։
* Սուրբ Մեսրոպ Մաշտոցի շքանշան (2009 թվական)։
* Պատվո շքանշան, 2015
* Ռուսաստանի Դաշնության Պատվո շքանշան (2023)

## Ծանոթագրություններ
10. Եպիսկոպոսները դիմում են հանրությանը՝ մաքրելու եկեղեցին Կտրիճ Ներսիսյանից և Արշակ Խաչատրյանից. հայտարարություն

Գարեգին Բ
Կատեգորիա:21-րդ դարի հայ կաթողիկոսներ
Կատեգորիա:«Պատվո նշան» շքանշանի ասպետներ
Կատեգորիա:Բարեկամության շքանշանի ասպետներ (Ռուսաստան)
Կատեգորիա:Բոննի համալսարանի շրջանավարտներ
Կատեգորիա:Էջմիածնի Գևորգյան ճեմարանի սաներ
Կատեգորիա:Պատվո լեգեոնի շքանշանի կոմանդորներ
Կատեգորիա:Պատվո շքանշանի ասպետներ (Հայաստան)
Կատեգորիա:Պատվո շքանշանի ասպետներ (Ռուսաստան)
Կատեգորիա:Սուրբ Մեսրոպ Մաշտոցի շքանշանի ասպետներ
Կատեգորիա:Փիլիսոփայական գիտությունների դոկտորներ
Կատեգորիա:Հայ առաքելական քրիստոնյաներ
Կատեգորիա:Վիեննայի համալսարանի շրջանավարտներ
Կատեգորիա:ՀՀ ԳԱԱ ակադեմիկոսներ
Կատեգորիա:Հայ կրոնական գործիչներ